Egpaar op plaas aangeval; een verdagte doodArgieffoto: SAPD Die polisie is op soek na drie mans wat Donderdagoggend vroeg ŉ egpaar op Lephalale aangeval, vasgebind en beroof het. Lt.kol. Moatshe Ngoepe, woordvoerder van die polisie, het gesê vier gewapende mans het die man (73) en sy vrou (58) met pistole aangehou voor die verdagtes hulle vasgebind het. Die verdagtes het die egpaar daarna van hulle pistole en ander waardevolle items soos selfone beroof. Volgens Ngoepe kon die man daarin slaag om hom los te wikkel en ŉ ander pistool, wat in die huis weggesteek was, te gryp. Hy het daarna op die verdagtes losgebrand. Die verdagtes het glo al die gesteelde goedere, afgesien van een selfoon, neergegooi en hulself uit die voete gemaak. Die polisie is na die toneel ontbied en het die verdagtes agterna gesit. Een van die verdagtes, ŉ 20-jarige man, is dood langs die pad aangetref. Ngoepe sê ŉ grootskaalse soektog na die ander drie verdagtes duur voort. Enigiemand met inligting word versoek om die polisie by 086 001 0111 (misdaadnoodlyn) te bel.